കണ്ണൂര് സര്വകലാശാലയിലെ വിവാദമായ സിലബസ് പ്രശ്നം നിറഞ്ഞതുതന്നെയെന്ന് മന്ത്രി ആര്. ബിന്ദു വിവാദമായ സിലബസ്സ്, പ്രശ്നം നിറഞ്ഞതാണെന്നതു തന്നെയാണ് ഉന്നതവിദ്യാഭ്യാസവകുപ്പിന്റെ കാഴ്ചപ്പാടെന്ന് മന്ത്രി ആര് ബിന്ദു. രാഷ്ട്രീയചിന്ത എന്നാല് മതജാതിബദ്ധമായ ചിന്തയാണെന്ന കാഴ്ചപ്പാടിലാണ് സിലബസ്സ് തയ്യാറാക്കിയിട്ടുള്ളത് എന്ന് പ്രഥമദൃഷ്ട്യാതന്നെ സംശയിക്കാന് ഇട നല്കുന്ന വിധത്തിലാണ് സിലബസിലെ നല്ലൊരു ഭാഗം. മറ്റു പല കാഴ്ചപ്പാടുകള്ക്കും അതില് ഇടം നല്കിയിട്ടില്ലെന്നും മന്ത്രി പറഞ്ഞു. ഇന്ത്യന് രാഷ്ട്രീയചിന്തയിലെ എല്ലാ ധാരകളും വിമര്ശനാത്മകമായി പരിശോധിക്കാനും നിഗമനങ്ങളില് എത്താനും കുട്ടികള്ക്ക് കഴിവ് നല്കാന് ഉതകുന്നതാകണം സിലബസ്. ചില പരികല്പനകള് തമ്മില് മാത്രമുള്ള സംവാദത്തിലൂടെ രാഷ്ട്രീയചിന്തയെ പരിചയപ്പെടുത്തുന്നത് പരിമിതിയാണ്. വിജ്ഞാനവിപുലീകരണത്തിന് വേണ്ടി നിലകൊള്ളേണ്ട സിലബസ് അങ്ങനെ ആയിക്കൂടാ. വര്ഗ്ഗീയവിഭജന അജണ്ടകള്ക്ക് ശക്തി കിട്ടാന് സിലബസുകള് കാരണം ആയിക്കൂടെന്ന സാമൂഹ്യകാഴ്ചപ്പാടും സര്ക്കാരിനുണ്ടെന്ന് മന്ത്രി പറഞ്ഞു. സെക്യുലര് ഇടമായി തുടരേണ്ട ക്ളാസ്സുറൂമുകളെ വിഭാഗീയചിന്തകളുടെ വേദിയാക്കുന്നത് അപകടകരമാകും. വിമര്ശനാത്മകപഠനത്തിനായിപോലും വര്ഗ്ഗീയ നിലപാടുകളുള്ള ലേഖനങ്ങള് ഔദ്യോഗിക സിലബസ്സിന്റെ ഭാഗമാകുന്നത് ദോഷം ചെയ്യും. ഭരണഘടനാമൂല്യങ്ങള്ക്ക് വിരുദ്ധമായ കൃതികള് സിലബസ്സില് ഉണ്ടാകുന്നത് ശരിയല്ല. ഉന്നതവിദ്യാഭ്യാസവകുപ്പിന്റെ ഈ കാഴ്ചപ്പാടുകള് സര്വ്വകലാശാല അധികൃതരെ അറിയിച്ചിട്ടുണ്ടെന്നും മന്ത്രി പറഞ്ഞു.The post കണ്ണൂര് സര്വകലാശാലയിലെ വിവാദമായ സിലബസ് പ്രശ്നം നിറഞ്ഞതുതന്നെയെന്ന് മന്ത്രി ആര്. ബിന്ദു first appeared on MalayalamExpressOnline.